PMIndiaData/PMIndiaSum huggingface dataset:
पंतप्रधानांनी घेतले गुरुद्वारा बेर साहिबचे दर्शन

पंतप्रधान नरेंद्र मोदी यांनी आज सुलतानपूर लोधी येथील गुरुद्वारा बेर साहिबचे दर्शन घेतले. यावेळी पंतप्रधानांसमवेत केंद्रीय अन्न प्रक्रिया उद्योगमंत्री श्रीमती हरसिमरत कौर बादल, पंजाबचे राज्यपाल व्ही.पी.सिंग बडनोर, पंजाबचे मुख्यमंत्री कॅप्टन अमरिंदर सिंग यांची उपस्थिती होती. पंतप्रधानांनी गुरुद्वाराच्या मुख्य गाभाऱ्यात प्रार्थना केली, यावेळी त्यांना शाल भेट देण्यात आली. त्यानंतर पंतप्रधानांनी गुरुद्वाराची पाहणी केली तसेच गुरु नानक देवजी यांनी 14 वर्षे ज्या बोराच्या झाडाखाली तपश्चर्या केली, त्या जागेला भेट दिली. यानंतर पंतप्रधान डेरा बाबा नानक याठिकाणाकडे रवाना झाले, याठिकाणी ते प्रवाशी इमारतीचे उद्‌घाटन करुन करतारपूरला जाणाऱ्या भाविकांचा पहिला चमू रवाना करतील.
लोकसभा खासदार महंत चंद नाथ यांच्या निधनाबद्दल पंतप्रधानांना शोक

लोकसभा खासदार महंत चंद नाथ यांच्या निधनाबद्दल पंतप्रधान नरेंद्र मोदी यांनी दु:ख व्यक्त केले आहे. “अल्वरचे लोकसभा खासदार महंत चंद नाथ जी यांच्या निधनामुळे दु:ख झाले. त्यांच्या सामाजिक कार्यामुळे ते स्मरणात राहतील”, असे पंतप्रधानांनी आपल्या शोकसंदेशात म्हटले आहे.
महेश नवमीनिमित्त पंतप्रधानांकडून शुभेच्छा

पंतप्रधान नरेंद्र मोदी यांनी महेश नवमीनिमित्त जनतेला शुभेच्छा दिल्या आहेत. आपणा सर्वांना महेश नवमीच्या शुभेच्छा. हे पर्व आपल्याला लोक कल्याणासाठी कटीबद्ध होण्याची प्रेरणा देते. देवांचे देव महादेव आणि माता पार्वती यांनी संपूर्ण देशवासीयांवर सदैव कृपा ठेवावी अशी प्रार्थना पंतप्रधानांनी केली आहे.
पंतप्रधानांच्या हस्ते गुजरात मधल्या बाजीपूरा इथे वैरण कारखान्याचे उद्‌घाटन, सिंचन आणि पाणीपुरवठा योजनांचे शुभारंभ

पंतप्रधान नरेंद्र मोदी यांनी आज दक्षिण गुजरातमधल्या बाजीपूरा येथिल सूरत डिस्ट्रीक्ट को-ऑपरेटीव्ह मिल्क प्रोड्यूसर्स युनियन लिमिटेड अर्थात एसयूएमयूएल’च्या वैरण कारखान्याचे उद्‌घाटन केले. तसेच त्यांनी तीन उपसा सिंचन योजनांची पायाभरणीही केली आणि तापी जिल्ह्यातल्या व्यारा शहर आणि जेसिन्हपूर-दोलवण समूहासाठीच्या पिण्याचे पाणी पुरवठा योजनांचा शुभारंभही केला. जनसभेला संबोधित करतांना या भागात अनेक वर्ष केलेल्या कामाच्या आठवणींना पंतप्रधानांनी उजाळा दिला. एसयूएमयूएलमुळे जवळपासच्या भागातील अनेक लोकांचे सक्षमीकरण झाल्याचेही ते म्हणाले. उंबरगांव ते अंबाजीपर्यंतच्या भागाचे परिवर्तन झाले असून, याचा फायदा गुजरातमधल्या आदिवासी जमातींना झाला असल्याचे त्यांनी सांगितले. एसयूएमयूएलमुळे सहकार आणि सरकार यांनी एकत्रित कार्य केल्यास सकारात्मक परिणाम साध्य होऊ शकतात, हे दिसून आले आहे असे ते म्हणाले. शेतकरी आणि दुग्धशाळा यांनी एकत्रित काम केल्यास चांगले परिणाम कसे होतात हे देखिल एसयूएमयूएलमुळे अधोरेखित झाले आहे, असे त्यांनी सांगितले. तापी जिल्हा हा गुजरातमधील नव्याने निर्मित झालेल्या जिल्ह्यांपैकी एक आहे, असे सांगून या जिल्ह्याने साधलेल्या लक्षणीय विकासामुळे आनंद होत असल्याचे पंतप्रधान म्हणाले. कृषी क्षेत्रात मूल्यवर्धन होण्याची गरज असल्याचे सांगून प्रति माणसी दुध उत्पादन वाढवण्यावर लक्ष केंद्रीत करण्याची गरज आहे, असे पंतप्रधानांनी स्पष्ट केले.
भारताच्या कोविड-19 विरुद्धच्या लढ्याचा पंतप्रधानांनी घेतला आढावा

कोविड -19 महामारीविरोधात भारताच्या प्रतिसादाबद्दल आढावा घेण्यासाठी पंतप्रधान नरेंद्र मोदी यांनी वरिष्ठ मंत्री आणि अधिकाऱ्यांसमवेत सविस्तर बैठक घेतली. या बैठकीत महामारीच्या अनुषंगाने राष्ट्रीय स्तरावरील स्थिती व तयारीचा आढावा घेण्यात आला. या बैठकीत दिल्लीसह विविध राज्ये आणि केंद्रशासित प्रदेशांच्या परिस्थितीचा आढावा घेण्यात आला. या बैठकीस गृहमंत्री, आरोग्यमंत्री, पंतप्रधानांचे प्रधान सचिव, कॅबिनेट सचिव, आरोग्य सचिव, भारतीय वैद्यकीय संशोधन परिषद आयसीएमआरचे महासंचालक आणि अधिकारप्राप्त गटांचे अन्य संबंधित कर्मचारी उपस्थित होते. नीती आयोगाचे सदस्य आणि वैद्यकीय आपत्कालीन व्यवस्थापन योजनेच्या अधिकारप्राप्त गटाचे संयोजक डॉ. विनोद पॉल यांनी मध्यम मुदतीत कोविड -19 प्रकरणांची सद्यस्थिती व संभाव्य परिस्थिती याबद्दल सविस्तर सादरीकरण केले. असे आढळून आले आहे की एकूण रुग्णांपैकी दोन तृतीयांश हे पाच राज्यांमधील असून मोठ्या शहरांमधील रुग्णांचे प्रमाण प्रचंड आहे. विशेषत: मोठ्या शहरांद्वारे येत असलेल्या आव्हानांचा विचार करता, दररोज वाढणाऱ्या रुग्णसंख्येचे प्रभावीपणे व्यवस्थापन करण्यासाठी चाचणी तसेच खाटांची संख्या आणि सेवा यावर चर्चा झाली. पंतप्रधानांनी शहर आणि जिल्हावार आवश्यकता असलेल्या रुग्णालयामधील आवश्यक खाटा/ अलगीकरण खाटा याविषयी अधिकारप्राप्त समूहाच्या शिफारशींची दखल घेतली आणि राज्ये / केंद्रशासित प्रदेशांशी सल्लामसलत करून आपत्कालीन नियोजन करण्याचे निर्देश आरोग्य मंत्रालयाच्या अधिकाऱ्यांना दिले. पावसाळा सुरू होण्याच्या पार्श्वभूमीवर योग्य त्या तयारीची खात्री करण्याचा सल्लाही त्यांनी मंत्रालयाला दिला. राजधानीतील कोविड -19 साथीच्या सद्य आणि उदयोन्मुख परिस्थितीबद्दल चर्चा करण्यात आली आणि पुढील 2 महिन्यांतील संभाव्य स्थितीवर विचारविनिमय करण्यात आला. पंतप्रधानांनी सुचवले की कोविड -19 च्या वाढत्या प्रादुर्भावाचे आव्हान पेलण्यासाठी समन्वित आणि सर्वसमावेशक योजना आखण्यासाठी भारत सरकारचे वरिष्ठ अधिकारी, दिल्ली सरकार आणि दिल्ली महानगरपालिकांच्या अधिकाऱ्यांच्या उपस्थितीत ; गृहमंत्री आणि आरोग्यमंत्र्यांनी लेफ्टनंट गव्हर्नर, राष्ट्रीय राजधानी प्रदेश दिल्लीचे मुख्यमंत्री यांच्याशी समन्वय साधण्यासाठी तातडीची बैठक बोलवावी. या महामारीच्या प्रादुर्भावाचा यशस्विरीत्या प्रतिबंध करून तो नियंत्रित करण्यात अनेक राज्ये, जिल्हे आणि शहरे यांनी उत्कृष्ट काम केल्याची बरीच उदाहरणे असल्याचे नमूद करून पंतप्रधानांनी त्यांचे कौतुक केले. इतरांना प्रेरणा आणि नाविन्यपूर्ण कल्पना देण्यासाठी या यशोगाथा आणि उत्तम पद्धतींचा व्यापकपणे प्रसार केला गेला पाहिजे असे ते म्हणाले.
पंतप्रधानांनी सामायिक केली कुनो इथल्या चित्त्यांबाबतची बातमी

कुनोच्या अधिवासातील, अनिवार्य विलगीकरणानंतर वातावरणात आणखी रुळण्यासाठी 2 चित्त्यांना एका मोठ्या बंद परिसरात सोडल्याची माहिती पंतप्रधान नरेंद्र मोदी यांनी आज दिली. पंतप्रधान मोदी यांनी ट्विटमध्‍ये म्हटले आहे की; “आनंदाची बातमी! कुनोच्या अधिवासातील, अनिवार्य विलगीकरणानंतर वातावरणात आणखी रुळण्यासाठी 2 चित्त्यांना एका मोठ्या बंद परिसरात सोडले आहे. इतरांना लवकरच सोडले जाईल. सर्व चित्ते निरोगी, सक्रिय आणि वातावरणाशी व्यवस्थित जुळवून घेत आहेत हे जाणून देखील मला आनंद झाला. “
पंतप्रधान मोदी यांनी अमेरिकेच्या  उपाध्यक्ष कमला हॅरिस यांच्याशी साधला संवाद

पंतप्रधान श्री. नरेंद्र मोदी यांनी आज युनाइटेड स्टेट्स ऑफ अमेरिकेच्या उपाध्यक्ष, महामहिम कमला हॅरिस यांच्याशी दूरध्वनीवरून संवाद साधला. अमेरिकेच्या '' जागतिक लस सामायिकीकरण धोरण'' अंतर्गत कोविड-19 प्रतिबंधक लस भारतासह इतर देशांना उपलब्ध करुन देण्याची अमेरिकेची योजना आहे, अशी माहिती उपाध्यक्ष हॅरिस यांनी पंतप्रधानांना दिली. अमेरिकेच्या निर्णयाबद्दल तसेच अमेरिकी सरकार, व्यापारउदीम आणि अमेरिकेतील अनिवासी भारतीय समुदायाकडून अलिकडच्या काळात भारताला मिळालेले अन्य सर्व प्रकारचे पाठबळ आणि एकजुटीच्या भावनेसाठी पंतप्रधानांनी उपाध्यक्ष हॅरिस यांच्याकडे प्रशंसा केली. अमेरिका आणि भारत या देशांदरम्यान लस उत्पादनाच्या क्षेत्रासह आरोग्य पुरवठा साखळी मजबूत करण्यासाठी सुरू असलेल्या प्रयत्नांवर उभय नेत्यांनी चर्चा केली. महामारीच्या आरोग्यावरील दीर्घकालीन परिणामांकडे लक्ष वेधत भारत-अमेरिका भागीदारीसह क्वाड लस उपक्रमाची संभाव्यता त्यांनी अधोरेखित केली. जागतिक स्तरावर आरोग्य परिस्थिती सामान्य झाल्यानंतर लवकरच उपाध्यक्ष हॅरिस यांचे भारतात स्वागत करण्याची अपेक्षा पंतप्रधानांनी व्यक्त केली.
शांघाय सहकार्य संघटना (एससीओ) शिखर परिषदेच्या निमित्ताने पंतप्रधानांची इराणच्या राष्ट्रपतींसोबत भेट

1.उझबेकिस्तानातील समरकंद इथे एससीओच्या राष्ट्रप्रमुखांच्या 22 व्या बैठकीच्या निमित्ताने पंतप्रधान नरेंद्र मोदी आणि इस्लामिक रिपब्लिक ऑफ इराणचे राष्ट्रपती इब्राहिम रायसी यांनी भेट घेतली. राष्ट्रपती रायसी यांनी 2021मधे पदभार स्वीकारल्यानंतर पंतप्रधान मोदी यांच्या बरोबरची ही पहिली भेट होती. 2. बैठकीदरम्यान दोन्ही नेत्यांनी द्विपक्षीय संबंधांशी संबंधित अनेक महत्त्वाच्या मुद्द्यांवर चर्चा केली तसेच संबंध आणखी दृढ करण्याची इच्छा व्यक्त केली. भारत-इराण द्विपक्षीय संबंधांना ऐतिहासिक आणि सांस्कृतिक परंपरा आहे, त्यात उभय देशांचा परस्परांशी थेट संवाद संपर्काचाही समावेश आहे यावरही पंतप्रधानांनी प्रकाश टाकला. 3.शाहिद बेहेस्ती टर्मिनल, चाबहार बंदराच्या विकासातील प्रगतीचा उभय नेत्यांनी आढावा घेतला. प्रादेशिक दळणवळणा बाबत द्विपक्षीय सहकार्याचे महत्त्व त्यांनी अधोरेखित केले. 4.अफगाणिस्तानसह आंतरराष्ट्रीय आणि प्रादेशिक घडामोडींवरही दोन्ही नेत्यांनी चर्चा केली. अफगाणिस्तानातील लोकांना मानवतेच्या दृष्टीकोनातून मदत देण्याच्या भारताच्या प्राधान्यक्रमांचा आणि शांततापूर्ण, स्थिर आणि सुरक्षित अफगाणिस्तानच्या समर्थनार्थ प्रातिनिधिक तसेच समावेशक राजकीय मदतीच्या गरजेचा पंतप्रधानांनी पुनरुच्चार केला. 5.राष्ट्रपती रायसी यांनी पंतप्रधानांना जेसीपीओए वाटाघाटींच्या स्थितीबद्दल माहिती दिली. 6. पंतप्रधानांनी राष्ट्रपती रायसी यांना सोयीनुसार लवकरात लवकर भारत भेटीवर येण्याचे निमंत्रण दिले. समरकंद 16 सप्टेंबर 2022
पंतप्रधानांनी आषाढी बीज या कच्छी नववर्षदिनाच्या निमित्ताने जनतेला दिल्या शुभेच्छा

नवी दिल्ली, 12 जुलै 2021 पंतप्रधान नरेंद्र मोदी यांनी आषाढी बीज या कच्छी नववर्षाच्या मंगल दिनी जनतेला शुभेच्छा दिल्या आहेत. आपल्या ट्वीट संदेशाद्वारे पंतप्रधान म्हणाले, "कच्छी नववर्षदिन आषाढी बीजच्या निमित्ताने कच्छी बंधू-भगिनींना माझ्या लक्षलक्ष हार्दिक शुभेच्छा. "कच्छची पारंपारिक कला आणि संस्कृती यांचे जतन करणाऱ्या, परदेशात स्थायिक झालेल्या तसेच इथे असलेल्या धैर्यवान आणि सामर्थ्यवान अशा सर्व कच्छी बंधू आणि भगिनींना माझा राम राम.
केरळ पीरावी दिनानिमित्त  पंतप्रधानांनी केरळमधील जनतेला शुभेच्छा दिल्या

केरळ पीरावी दिनानिमित्त पंतप्रधान नरेंद्र मोदी यांनी केरळमधील जनतेला शुभेच्छा दिल्या आहेत. “आपल्या देशाच्या विकासात मोठे योगदान असणाऱ्या या सुंदर राज्यातल्या जनतेला केरळ पीरावी दिनानिमित्त शुभेच्छा” असे पंतप्रधानांनी आपल्या शुभेच्छा संदेशात म्हटले आहे.
भारत आणि मोरोक्को यांच्यामध्ये जलसंपदा क्षेत्रामध्ये झालेल्या सामंजस्य कराराला केंद्रीय मंत्रिमंडळाची मान्यता

पंतप्रधान नरेंद्र मोदी यांच्या अध्यक्षतेखाली आज झालेल्या केंद्रीय मंत्रिमंडळाच्या बैठकीमध्ये भारत आणि मोरोक्को यांच्यामध्ये झालेल्या जलसंपदा क्षेत्रासाठी सामंजस्य कराराला मान्यता देण्यात आली. या कराराचा उद्देश उभय देशांमध्ये जलसंपदा विकास आणि व्यवस्थापन या क्षेत्रातील तज्ज्ञांची मदत घेण्याचा आहे. या सहकार्य करारामध्ये पुढील गोष्टींचा समावेश आहे. मोठी धरणे आणि जल स्थानांतरण प्रकल्पांचे महत्व लक्षात घेवून जलशक्तीवर चालणा-या प्रकल्पांसाठी पायाभूत सुविधा निर्माण करणे. एकात्मिक जल स्त्रोत व्यवस्थापन. उदाहरणार्थ- भूपृष्ठावरील आणि भूगर्भातील जलस्त्रोतांचा संयुक्त विनियोग, पाण्याच्या वापराचा सक्षमतेने व्हावा यासाठी योजना, काळानुरूप धोरणात लवचिकता आणणे आणि हवामान परिवर्तनाचा स्वीकार, सच्छिद्र व्यवस्थेतून कृत्रिम पुनर्भरणाची सुविधा. संघटना आणि संस्थात्मक पातळीवर नियमन करणे. पूर, अतिवृष्टी आणि दुष्काळ या संकटांचे व्यवस्थापन. शाश्वत विकास आणि भूगर्भातील जलस्त्रोतांचे व्यवस्थापन यामध्ये पुनर्भरणाचे कार्य. जलशेती आणि पावसाच्या पाण्याचे मूल्यमापन. धोरणामध्ये लवचिकता आणि हवामान बदलाचा स्वीकार. या सहकार्याच्या करारामध्ये पुढील गोष्टींचाही समावेश आहे. तज्ज्ञांच्या मोहिमांचा आणि भेटींचा कार्यक्रम उभय देश राबवणार. जलस्त्रोत क्षेत्रामध्ये तज्ज्ञांनी केलेले संशोधन, माहिती, राबवलेले कार्यक्रम, प्रकाशित मजकूर यांची देवाण घेवाण उभय देश करणार आहेत. या सामंजस्य करारानुसार भारत आणि मोरोक्को यांचा एक संयुक्त कार्यकारी समूह स्थापण्यात येणार आहे. या समुहामध्ये उभय देशांचे समान सदस्य असणार आहेत. या सामंजस्य कराराच्या अंमलबजावणीकडे समूह लक्ष देणार आहे. समुहाच्या वार्षिक बैठका एकदा मोरोक्कोमध्ये तर दुस-यावेळी भारतामध्ये होणार आहेत. जलसंपदा क्षेत्रामध्ये वैज्ञानिक, तांत्रिक अणि तंत्रज्ञान क्षेत्रामध्ये उभय देश सहकार्य करणार आहेत.
पंतप्रधानांकडून ओणमच्या शुभेच्छा

पंतप्रधान नरेंद्र मोदी यांनी ओणमच्या पवित्र सणाच्या जनतेला शुभेच्छा दिल्या आहेत. “ओणमच्या शुभेच्छा. सलोखा वृद्धिगत करणारा हा आगळा सण आहे. कठोर मेहनत करणाऱ्या आपल्या शेतकऱ्याप्रती, कृतज्ञता व्यक्त करण्याचा हा सण आहे. सर्वाना आनंद आणि उत्तम आरोग्य लाभो”, अशा शुभेच्छा पंतप्रधानांनी ट्वीटरवर दिल्या आहेत.
अमेरिकेचे राष्ट्राध्यक्ष आणि प्रथम महिला यांचा भारत दौरा

पंतप्रधान नरेंद्र मोदी यांच्या आमंत्रणानुसार अमेरिकेचे राष्ट्राध्यक्ष डोनाल्ड ट्रम्‍प आणि प्रथम महिला मेलानिआ ट्रम्प 24-25 फेब्रुवारी 2020 रोजी भारताच्या अधिकृत दौऱ्यावर येणार आहेत. राष्ट्राध्यक्षांचा हा पहिलाच भारत दौरा आहे. या कार्यक्रमात राष्ट्राध्यक्ष ट्रम्प आणि प्रथम महिला मेलानिआ, नवी दिल्ली आणि गुजरातच्या अहमदाबाद येथे होणाऱ्या शासकीय कार्यक्रमात सहभागी होतील आणि समाजातल्या विविध घटकांशी संवाद साधतील. भारत आणि अमेरिकेतील वैश्विक रणनैतिक भागीदारी विश्वास, समान मूल्ये, परस्पर आदर आणि समजून घेण्यावर आधारित आहे. हे संबंध पंतप्रधान मोदी आणि राष्ट्राध्यक्ष ट्रम्प यांच्या नेतृत्वाखाली अधिक वृद्धिंगत झाले आहेत. व्यापार, संरक्षण, दहशतवाद प्रतिबंध, ऊर्जा, क्षेत्रीय व वैश्विक मुद्यांवर समन्वय त्याचप्रमाणे नागरिकांमधले संबंध अशा सर्वच क्षेत्रात द्विपक्षीय संबंधांमध्ये उल्लेखनीय प्रगती झाली आहे. या संबंधांचा आढावा घेण्यासाठी आणि रणनीतिक भागीदारी आणखी दृढ करण्यासाठी हा दौरा दोन्ही नेत्यांसाठी उत्तम संधी ठरेल.
‘परीक्षा पे चर्चा’ हा परीक्षा आणि जीवनातील अनेक विषयांशी संबंधित चैतन्यपूर्ण मंच आहे: पंतप्रधान

नवी दिल्ली 16 एप्रिल 2022 ‘परीक्षा पे चर्चा’ या अंतर्गत झालेल्या अनेक कार्यक्रमांमधील महत्त्वाचे वेचक मुद्दे ‘नमो अॅप’च्या अभिनव पद्धतीने संशोधित भागांमध्ये साठविले आहेत अशी माहिती पंतप्रधान नरेंद्र मोदी यांनी दिली आहे. ट्विट संदेशात पंतप्रधान म्हणाले; “आपल्या प्रेरणादायी #ExamWarriors शी संवाद साधण्यात मला फार आनंद मिळाला. ‘परीक्षा पे चर्चा’ हा परीक्षा आणि जीवनातील अनेक विषयांशी संबंधित चैतन्यपूर्ण मंच आहे. या कार्यक्रमातील चर्चांचे वेचक भाग ‘नमो अॅप’च्या अभिनव पद्धतीने संशोधित भागांमध्ये मिळू शकतील”
माजी पंतप्रधान अटलबिहारी वाजपेयी यांच्या स्मरणार्थ पंतप्रधानांचे प्रार्थना सभेला संबोधन

पंतप्रधान नरेंद्र मोदी यांनी आज नवी दिल्ली येथे, नुकतच निधन झालेल्या पूर्व पंतप्रधान श्री अटल बिहारी वाजपेयी यांच्या स्मृतिप्रीत्यर्थ एका प्रार्थना सभेला संबोधित केले. मोदी म्हणाले की, आपले जीवन किती आहे हे आपल्या हातात नाही परंतु ते कसे असावे याचे नियोजन आपण करू शकतो. आयुष्य कसे असावे, त्याचे उद्दिष्ट काय असावे ह्याचे यथार्थ चित्रण आपल्याला अटलजींच्या संपूर्ण जीवनातून दिसत. त्यांनी आपले संपूर्ण जीवन सामान्य माणसाच्या कल्याणासाठी खर्ची केले. त्यांच्या तारुण्य अवस्थेपासून ते वृध्दापकाळापर्यंत त्यांना शारीरिक स्वास्थ्य लाभले, ते देशाच्या कल्याणासाठी जगलेत. पंतप्रधान पुढे म्हणाले कि, अटलजी देशाच्या नागरिकांसाठी, त्यांच्या तत्वांसाठी, आणि सामान्य लोकांचे प्रेरणा स्थान म्हणून जगलेत. वाजपेयींनी त्यांचे बहुतांश राजकीय जीवन हे अशा कालावधीत घालवले जेंव्हा आदर्श राजकीय विचारधारेला पर्याय नव्हता. त्यांनी विरोधी पक्ष नेते म्हणून बराच काळ घालविला, तरीही त्यांचे आदर्श अबाधित राहिले. मोदींनी सांगितले की, वाजपेयीजींनी संसदीय परंपरेचा आदर केला; आणि जेव्हा संधी आली, तेव्हा त्यानी जनतेच्या फायद्यासाठी त्याच्या दृष्टीकोनाची अंमलबजावणी केली. प्रत्येक क्षणांत तुम्हाला "अटल" वाटेल, असे पंतप्रधान म्हणाले. ११ मे, १९९८ रोजी त्यांनी अणू चाचण्यांच्या माध्यमातून जगाला आश्चर्याचा धक्का दिला. आमच्या शास्त्रज्ञांच्या कुशलतेला त्यांनी या चाचण्यांच्या यशस्वीतेचे श्रेय दिले. जागतिक पातळीवर व्यापक प्रतिकूल प्रतिक्रिया असूनही, अटलजींनी दबाव बाळगला नाही आणि जगाला दाखवून दिले की हा "अटल" आहे, असे पंतप्रधान म्हणाले पंतप्रधानांनी सांगितले की, वाजपेयीजींच्या नेतृत्वाखाली तीन नवीन राज्यांची स्थापना कुठल्याही कटुतेविना करण्यात आली असून याद्वारे वाजपेयींनी दाखवून दिले आहे कि, सर्वाना निर्णय प्रक्रियेत एकत्रीत घेऊन कसे चालायचे. पंतप्रधानांनी सांगितले की जेव्हा अटलजींनी प्रथम केंद्रात सरकार स्थापन केले तेव्हा कोणीही त्यांच्या समर्थनासाठी इच्छुक नव्हते. ते सरकार 13 दिवसात पडले. पण अटलजींनी आशा सोडली नाही आणि लोकसेवा करण्यासाठी कटिबद्ध राहिले. गठबंधन राजकारणातील मार्ग त्यांनी दाखविला असे पंतप्रधानांनी सांगितले. पंतप्रधान पुढे म्हणाले की, वाजपेयीजींनी काश्मीरची कथा जागतिक स्तरावर बदलवली . त्यांनी जागतिक पातळीवर दहशतवादाच्या मुद्याला प्रकाशात आणले. ते जागतिक स्तरावर दहशतवादा विरुद्धच्या मोहिमेचे कट्टर समर्थक बनले. पंतप्रधानांनी सांगितले की, ते एक दशकापासून सार्वजनिक जीवन आणि राजकारणापासून दूर राहिले असले तरीही आज त्यांच्या निधनानंतर त्यांच्या बद्दलच्या आदराचे वातावरण सर्वत्र दिसत आहे. अटलजी सदैव एक प्रेरणास्थान राहतील. तरुण भारतीय कुस्तीपटू बजरंग पुनिया हा कधीही आयुष्यात अटलजींना भेटला नसला तरीही त्याने स्वतः जिंकलेले सुवर्ण पदक अटलजींना अर्पण केले यावरून अटलजींच्या आदर्शांची उंची , पोहच किती आहे हे लक्षात येते असे पंतप्रधान म्हणाले.
श्री बुद्धदेव दासगुप्ता यांच्या निधनाबद्दल पंतप्रधानांनी व्यक्त केल्या शोकभावना

चित्रपट कर्मी, विचारवंत आणि कवी श्री बुद्धदेव दासगुप्ता यांच्या निधनाबद्दल पंतप्रधान श्री नरेन्द्र मोदी यांनी तीव्र दु:ख व्यक्त केले आहे. “ श्री बुद्धदेव दासगुप्ता यांच्या निधनामुळे तीव्र दु:ख झाले आहे. विविध क्षेत्रातील कामाने त्यांची सामाजाशी नाळ जोडली गेली. ते महान विचारवंत आणि कवीही होते. त्यांच्या कुटुंबियांप्रती आणि चाहत्यांप्रती मी सहवेदना व्यक्त करतो. ,ओम शांतीi.” असे पंतप्रधानांनी आपल्या ट्विटर संदेशात म्हटले आहे.
व्हायब्रंट गुजरात शिखर परिषद 2019 ला भेट देण्यासाठी माल्टाचे पंतप्रधान भारत दौऱ्यावर

माल्टाचे पंतप्रधान डॉ. जोसेफ मुस्कत, व्हायब्रंट गुजरात शिखर परिषद 2019 ला भेट देण्यासाठी 17 ते 19 जानेवारी दरम्यान भारत दौऱ्यावर आले आहेत. गुंतवणूक आणि लघु उद्योगमंत्री डॉ. क्रिस्तीयन कार्डोना, मंत्रालयाचे वरिष्ठ अधिकारी आणि मोठे व्यापारी प्रतिनिधीमंडळही त्यांच्यासमवेत भारतात आले आहे. गुजरातमधे आगमन झाल्यानंतर, माल्टाचे पंतप्रधान आणि प्रतिनिधी मंडळाचे, गुजरातचे राज्यपाल ओ पी कोहली यांनी स्वागत केले. शिखर परिषदेदरम्यान माल्टाचे पंतप्रधान आणि पंतप्रधान नरेंद्र मोदी यांची द्विपक्षीय बैठक झाली. भारताच्या उपराष्ट्रापतींच्या गेल्या सप्टेंबरमधल्या माल्टा भेटीचे स्मरण, माल्टाच्या पंतप्रधानांनी केले. दोन्ही देशातल्या नेत्यांच्या परस्पर देशांच्या वाढत्या भेटींची आणि द्विपक्षीय संबंध दृढ होत असल्याची त्यांनी प्रशंसा केली. दोन्ही पंतप्रधानांनी, व्यापार आणि वाणिज्य वृद्धीच्या शक्यतांबाबत चर्चा केली. आफ्रिकन आणि युरोपियन बाजारपेठांसाठी माल्टा हे संभाव्य केंद्र ठरावे, यादृष्टीने माल्टाच्या पंतप्रधानांनी भारतीय औषधनिर्माण आणि माहिती तंत्रज्ञान उद्योगांचे माल्टात स्वागत होईल, असे सांगितले. कृत्रिम बुद्धीमत्ता, ब्लॉक चेन, वित्तीय तंत्रज्ञान यासारख्या प्रगत तंत्रज्ञानासंदर्भात, माल्टाला सहकार्य करण्यासाठी त्यांनी भारताला आमंत्रित केले. गुजरातमधल्या न्याय वैद्यक विद्यापीठात माल्टामधल्या व्यावसायिकांना प्रशिक्षण अभ्यासक्रम देण्याच्या शक्यतेसह, आणखीही शैक्षणिक सहकार्यासाठी पंतप्रधान नरेंद्र मोदी यांनी माल्टाला आमंत्रित केले. शाश्वत विकास आणि कार्बन उर्त्सजन कमी करणे यासाठी नवीकरणीय उर्जेचे महत्व जाणुन दोन्ही नेत्यांनी आंतरराष्ट्रीय सौर आघाडीच्या उपक्रमांची प्रशंसा केली. अद्ययावत सौर तंत्रज्ञान आणि सौर उर्जेच्या क्षमतेचा पुरेपूर वापर करण्यासाठी संपूर्ण सहकार्यासाठी उभय नेत्यांनी कटिबद्धता दर्शवली. माल्टाच्या पंतप्रधानांनी व्हायब्रंट गुजरात शिखर परिषद 2019 ला भेट दिली. गुजरातच्या मुख्यमंत्र्यांचीही त्यांनी भेट घेतली.
लान्सनायक हणमंथप्पा यांच्या निधनाबद्दल  पंतप्रधानांनी दु:ख व्यक्त केल

पंतप्रधान नरेंद्र मोदी यांनी लान्सनायक हणमंथप्पा यांच्या निधनाबद्दल दु:ख व्यक्त केले आहे. पंतप्रधान म्हणाले, “ते आपल्याला दु:खी आणि स्तब्ध करुन निघून गेले. लान्सनायक हणमंथप्पा यांच्या आत्म्याला शांती लाभो. तुमच्यातला सैनिक नेहमीच अमर राहील. तुमच्यासारख्या हुतात्म्यांनी केलेल्या देशसेवेचा आम्हाला अभिमान वाटतो.”
पारा विषयीच्या मिनामाटा कराराच्या मंजुरीवर  मंत्रिमंडळाची मोहोर

पारा याबाबतच्या मिनामाटा कराराच्या मंजुरीवर केंद्रीय मंत्रिमंडळाने मान्यतेची मोहोर उमटवली आहे. यामुळे भारत या कराराचा एक पक्ष बनला आहे. पारा सबंधित उत्पादने आणि पारा संयुगे सबंधित प्रक्रियेचा वापर यासाठी 2025 पर्यंतची मर्यादा निश्चित करण्यात आली आहे. पारा आणि त्याच्या संयुग उत्स्सार्जनापासून मानवी आरोग्य आणि पर्यावरण संरक्षण हा उद्देश समोर ठेवून अविरत विकासासाठी मिनामाटा कराराची अंमलबजावणी केली जाणार आहे. उद्योगांनी, उत्पादन प्रक्रियेत, पाराविरहीत पर्यायी उत्पादनांचा आणि पार विरहीत तंत्रज्ञानाचा वापर करावा असे आवाहन या करारात करण्यात आले आहे.
उज्जैन सिंहस्थ मेळावा व्यवस्थेचे पंतप्रधानांकडून कौतुक

उज्जैन सिंहस्थ मेळाव्यामध्ये सहभागी होणाऱ्या भाविक आणि पर्यटकांसाठी केलेल्या व्यवस्थेचे पंतप्रधान नरेंद्र मोदी यांनी “ट्विटर” च्या माध्यमातून कौतुक केले आहे. मध्यप्रदेशचे मुख्यमंत्री शिवराजसिंह चौहान यांनी काल नवी दिल्ली इथे पंतप्रधानांची भेट घेतली. त्यावेळी त्यांनी सिंहस्थ पर्वणीमध्ये भाविकांसाठी आधुनिक तंत्रज्ञानाचा वापर करुन केलेल्या व्यवस्थेची माहिती दिली. सिंहस्थकाळात होणारी गर्दी लक्षात घेऊन उज्जैन नगरी आणि नदीचे पात्र स्वच्छ राखण्यावर भर देण्यात आला आहे. मध्यप्रदेश शासनाने केलेल्या या प्रयत्नांची पंतप्रधानांनी “ट्विटर” वरुन प्रशंसा केली आहे.
कर्नाटकचे मंत्री उमेश कट्टी यांच्या निधनाबद्दल पंतप्रधानांनी व्यक्त केले दु:ख

कर्नाटकचे मंत्री उमेश कट्टी यांच्या निधनाबद्दल पंतप्रधान नरेंद्र मोदी यांनी तीव्र दु:ख व्यक्त केले आहे. पंतप्रधानांनी आपल्या ट्विट संदेशात म्हटले आहे; "उमेश कट्टीजी एक अनुभवी नेते होते. त्यांनी कर्नाटकच्या विकासासाठी मोलाचे योगदान दिले. त्यांच्या जाण्याने तीव्र दु:ख झाले. या कठीण काळात त्यांच्या कुटुंबिय आणि चाहत्यांसोबत माझ्या सहवेदना आहेत. ओम शांती."
नेताजी सुभाषचंद्र बोस यांच्या विषयीची माहिती असलेल्या पहिल्या 100 फाईलींचा संच सरकारने खुला केला- पंतप्रधानांनी घेतली नेताजींच्या कुटुंबियांची भेट- नॅशनल अर्काइव्हजची केली पाहणी

नेताजी सुभाषचंद्र बोस यांच्या विषयीची माहिती असलेल्या पहिल्या 100 फाईलींचा संच सरकारने खुला केला आहे. डिजिटल स्वरूपातील या फाईलींच्या प्रकाशनासाठी आज पंतप्रधान नरेंद्र मोदी यांनी नॅशनल अर्काइव्हजला भेट दिली. त्यांनी नेताजी सुभाषचंद्र बोस यांच्या कुटुंबीयांचीही भेट घेतली. प्रा. चित्रा घोष, श्री. चंद्रा बोस आणि श्री. सूर्य कुमार बोस यांच्यासह नेताजींच्या कुटुंबातील इतर सदस्य या वेळी उपस्थित होते. 14 ऑक्टोबर 2015 रोजी नवी दिल्ली येथे पंतप्रधानांच्या निवासस्थानी नेताजींच्या कुटुंबीयांशी झालेल्या चर्चेच्या वेळी नेताजींविषयीच्या फाईली टप्प्याटप्प्यानं खुल्या करण्याची आणि जनतेला त्या उपलब्ध करून देण्याची घोषणा केली होती. त्यानुसार 33 फाईलींचा पहिला संच 4 डिसेंबर 2015 रोजी पंतप्रधान कार्यालायाकडून खुला करण्यात आला व तो देशाच्या नॅशनल अर्काइव्हजकडे सुपूर्द करण्यात आला. त्याचबरोबर गृहमंत्रालय आणि परराष्ट्र व्यवहार मंत्रालयानं देखील या फाइल्स खुल्या करण्याची प्रक्रिया सुरू केली आणि त्यानंतर त्या नॅशनल अर्काइव्हजकडे हस्तांतरित करण्यात आल्या. या प्रक्रियेचे पहिले पाऊल म्हणजे नॅशनल अर्काइव्हज नेताजींशी संबंधित 100 फाईली, त्यांच्या जतनाची प्राथमिक प्रक्रिया करून आणि त्यांना डिजिटल बनवून जनतेसाठी खुल्या करत आहे. उर्वरित फाइल्सही त्यांच्यावरील याच प्रक्रियांची पूर्तता झाल्यावर जनतेसाठी खुल्या केल्या जातील. भारत सरकारने संबंधित परदेशी सरकारांना नेताजींशी संबंधित सर्व फाईल्स आणि कागदपत्रे खुली करण्याची विनंती पत्र लिहून केली आहे. त्याबाबत पाठपुरावा करण्यासाठी सरकार वचनबदध आहे. डिजिटल स्वरूपातील फाइल्स एनआयसीने विशेष प्रकारे रचना केलेल्या www.netajipapers.gov.in या संकेतस्थळावर उपलब्ध केल्या आहेत. (Release ID :135735)
पंतप्रधानांनी जागतिक पॅरा शुटिंगमध्ये सुवर्ण पदक जिंकल्याबद्दल श्रीहर्षा देवराड्डीचे केले अभिनंदन

पंतप्रधान नरेंद्र मोदी यांनी भारतीय नेमबाज श्रीहर्षा देवराड्डीचे जागतिक पॅरा शुटिंग विश्वचषक स्पर्धेमध्ये सुवर्णपदक जिंकल्याबद्दल अभिनंदन केले आहे. भारतीय क्रीडा प्राधिकरणाच्या ट्विटला प्रतिसाद देताना पंतप्रधानांनी केलेल्या ट्विट संदेशात म्हटले आहे की, सुवर्णपदक जिंकल्याबद्दल श्रीहर्षा देवराड्डीचा मला अभिमान वाटतो. त्यांचा निर्धार हा खर्या अर्थाने प्रेरित करणारा आहे. त्यांच्या भविष्यातील प्रयत्नांबद्दल माझ्या शुभेच्
अटल  नाविन्यता अभियान सुरु ठेवायला मंत्रिमंडळाची मान्यता

अटल नाविन्यता अभियान सुरु ठेवायला, अटल टिंकरिंग प्रयोगशाळांचा 10,000 शाळात विस्तार करण्यासाठी,2019-20 पर्यंत अटल नाविन्यता अभियानाकडून, 1000 कोटी रुपयांपर्यंत खर्च करायला मंत्रिमंडळाची मान्यता मिळाली आहे. अटल टिंकरिंग प्रयोगशाळा,शालेय स्तरावर मोठ्या प्रमाणात यशस्वी ठरल्या आहेत. तपशील- देशात नाविन्यता आणि कल्पकतेला प्रोत्साहन देण्यासाठी अटल नाविन्यता अभियाना अंतर्गत बहुविध कार्यक्रमांचा समावेश आहे. अटल टिंकरिंग प्रयोगशाळा हजारो शाळांमधे उभारण्यात येत आहेत,विद्यापीठे आणि उद्योग क्षेत्रासाठी अटल इनक्यूबेशन सेंटर आणि अटल कम्युनिटी इनोव्हेशन सेंटर निर्माण करण्यात येत आहेत. अटल न्यू इंडिया चलेंज च्या माध्यमातून सामाजिक महत्वाच्या क्षेत्रात उत्पादनाला प्रोत्साहन देण्यात येत आहे. आर्थिक प्रभाव प्रत्येक अटल टिंकरिंग प्रयोगशाळेला पहिल्या वर्षी 12 लाख रुपयांचे अनुदान दिले जाते.साधन सामग्री आणि कार्यात्मक खर्चासाठी पुढची चार वर्षे 2 लाखापर्यंतची रक्कम प्रतिवर्ष दिली जाते. अटल न्यू इंडिया चलेंज द्वारे इनोव्हेटरला वाणिज्यिक आणि तंत्रज्ञान अनुदानाच्या रूपाने 1 कोटी पर्यंतची रक्कम दिली जाईल. परिणाम या अभियाना अंतर्गत अनेक सशक्त आणि दूरदृष्टी ठेवणारे निर्णय घेण्यात आले आहेत. अटल टिंकरिंग प्रयोगशाळा कार्यक्रमाअंतर्गत 2020 पर्यंत 10,000 शाळामध्ये या प्रयोगशाळा उभारण्याची अपेक्षा आहे. देशभरात 100 पेक्षा जास्त अटल इनक्यूबेशन सेंटर उभारून त्याद्वारे पहिल्या पाच वर्षात किमान 50-60 स्टार्ट अपना त्याचे सहाय्य मिळणार आहे. नाविन्यतेवर आधारित स्टार्ट अपमुळे रोजगार निर्मितीच्या शक्यता खूपच अधिक आहेत. अंमलबजावणी धोरण आणि उद्दिष्ट- अटल नाविन्यता अभियानाअंतर्गत खुल्या,स्पर्धात्मक, ऑनलाईन अर्जांच्या माध्यमातून प्रत्येक लाभार्थीची निवड केली जाते आणि त्याला थेट अनुदान दिले जाते. आतापर्यंत देशभरातल्या 5441 अटल टिंकरिंग प्रयोगशाळाची निवड करण्यात आली आहे. ज्यामध्ये 623 जिल्ह्यातल्या 2171 अटल टिंकरिंग प्रयोगशाळाना, संबंधित शाळात प्रयोगशाळा उभारण्यासाठीच्या पहिल्या टप्प्यातले अनुदान देण्यात आले आहे. 24 अटल न्यू इंडिया चलेंज सुरु करण्यात आली असून 800 हून अधिक अर्ज प्राप्त झाले आहेत.
गुड फ्रायडे निमित्त पंतप्रधानांनी केले  प्रभु ख्रिस्ताच्या  धैर्य आणि करुणा या गुणांचे  स्मरण

पंतप्रधान, नरेंद्र मोदी यांनी शुक्रवारी गुड फ्रायडे निमित्य लॉर्ड ख्रिस्त यांच्या धैर्य आणि करुणा या गुणांना पुनर्रउजाळा दिला. “भगवान ख्रिस्त यांच्या धैर्य आणि करुणा या गुणांचा विशेष उल्लेख करत पंतप्रधानांनी , त्यांनी आपल्या आयुष्यात इतरांची सेवा करून तसेच अन्याय, वेदना आणि समाजापासून दुःख काढून टाकण्यासाठी आपले जीवन समर्पित केले असल्याचे पंतप्रधानांनी सांगितले. बी. गोखले-